राजस्थान, MP समेत 100 से अधिक ठिकानों पर तलाशी, रेड में 200 अफसर शामिल
Gangster Terror Link NIA Raid Update NIA ने बुधवार को देशभर के 6 राज्यों में 122 ठिकानों पर छापेमारी की। यह कार्रवाई आतंकवादी-गैंगस्टर और नशीले पदार्थ के स्मगलर्स के नेक्सस मामले में चल रही है।
NIA ने बुधवार को देशभर के 6 राज्यों में 100 से अधिक ठिकानों पर छापेमारी की। यह कार्रवाई आतंकवादी-गैंगस्टर और नशीले पदार्थ के स्मगलर्स के नेक्सस मामले में चल रही है। करीब 200 अफसर हरियाणा, पंजाब, राजस्थान, उत्तर प्रदेश, उत्तराखंड और मध्य प्रदेश में स्थानीय पुलिस के साथ संदिग्धों के परिसरों पर छापेमारी की कार्रवाई कर रहे हैं।
मीडिया रिपोर्ट के मुताबिक, पंजाब और चंडीगढ़ में 65 जगह पर NIA का छापा पड़ा है। वहीं उत्तर प्रदेश में भी 3 जगह, राजस्थान में 18 जगह और मध्य प्रदेश में 2 जगह पर NIA छापेमारी कर रही है। NIA का पिछले तीन दिनों में यह दूसरा बड़ा सर्च ऑपरेशन है। इससे पहले जम्मू-कश्मीर में टेरर फंडिंग को लेकर NIA ने छानबीन की थी।
पिछले साल दर्ज मामलों पर छापेमारी
NIA की तरफ से ये छापेमारी पिछले साल दर्ज किए गए तीन अलग-अलग मामलों के सिलसिले में की जा रही है। एजेंसी ने इस साल 25 जनवरी को दीपक रंगा को गिरफ्तार किया था। दीपक मई 2022 में मोहाली स्थित पंजाब पुलिस के इंटेलिजेंस हेडक्वार्टर पर हमले का मुख्य आरोपी था।
इंटेलिजेंस हेडक्वार्टर पर हमले के अलावा दीपक कई अन्य आतंकवादी और आपराधिक मामलों में भी शामिल रहा है। उस पर विदेशों में बैठे आतंकियों से भी संबंध रहे हैं। वह कनाडा में गैंगस्टर से आतंकी बने लखबीर सिंह संधू उर्फ लांडा और पाकिस्तान में रह रहे आतंकी हरविंदर सिंह संधू उर्फ ​​रिंदा का भी करीबी सहयोगी रह चुका है।
विदेश में बैठे आतंकी गैंगस्टर्स की कर रहे थे मदद
जांच एजेंसी को जब इस बात का पता चला कि विदेशों में स्थित आतंकवादी संगठन देश के उत्तरी राज्यों में हत्याओं और हिंसक घटनाओं को अंजाम देने के लिए नेताओं और संगठित आपराधिक गिरोहों के सदस्यों के साथ मिलकर काम कर रहे हैं। तब NIA ने 20 सितंबर 2022 को खुद ही मामला दर्ज किया था।
आतंकी-गैंगस्टर-ड्रग तस्कर नेटवर्क का नेक्सस
यह भी सामने आया था कि आतंकी-गैंगस्टर-ड्रग तस्कर नेटवर्क बंदूक चलाने वालों, अवैध हथियार और गोला-बारूद बनाने वालों के माध्यम से सीमा पार आतंकवादी हार्डवेयर, जैसे हथियार, गोला-बारूद विस्फोटक, IED आदि की तस्करी में लगा हुआ था। इसको लेकर NIA ने पहले ही 19 लोगों और विभिन्न गिरोहों के सदस्यों, दो हथियार सप्लायर और नेटवर्क से जुड़े एक बड़े फाइनेंसर को गिरफ्तार कर लिया है।
आज हुई छापेमारी की राज्यवार खबरें पढ़ें...
1. राजस्थान: लॉरेंस गैंग के करीबियों के जयपुर समेत 6 से ज्यादा ठिकानों पर छापा
राजस्थान में बुधवार सुबह जयपुर, चूरू ,अलवर ,हनुमानगढ़, गंगानगर सहित अन्य शहरों में NIA टीम की दबिश जारी है। इस दौरान टीम गैंगस्टर लॉरेंस बिश्नोई सहित अन्य गैंगस्टर के ठिकानों पर पहुंची है। इस दौरान बड़ी मात्रा में अवैध हथियार भी बरामद किए गए हैं। पूरी खबर पढ़ें... 
2. हरियाणा: गुरुग्राम में अमृतपाल के करीबी और सिरसा में कांग्रेसी नेता के घर सर्च
NIA की टीम ने बुधवार सुबह हरियाणा सहित 6 राज्यों में एक साथ 120 ठिकानों पर रेड की है। हरियाणा के सिरसा, झज्जर, बहादुरगढ़, गुरुग्राम, सोनीपत, करनाल, अंबाला के अलावा कुछ अन्य जगह पर छापेमारी चल रही है। जिनके घर और ठिकानों पर रेड की गई है, उनके गैंगस्टरों से लिंक बताए जा रहे हैं। पढ़ें पूरी खबर...
जम्मू-कश्मीर में 13 जगहों पर छापेमारी हुई थी
15 मई को आतंकी साजिश केस में जम्मू-कश्मीर के 5 जिलों में 13 जगहों पर छापेमारी हुई थी। खबर मिली थी कि आतंकी संगठन और उनके ओवरग्राउंड वर्कर्स पाकिस्तानी कमांडरों के इशारे पर नाम बदलकर काम कर रहे हैं। जिसके बाद इन्वेस्टिगेशन एजेंसी ने यह ऑपरेशन शुरू किया। पढ़ें पूरी खबर...
9 मई को 7 जिलों में 8 आतंकी संगठनों के 15 ठिकानों पर छापा 
9 मई को NIA ने टेरर फंडिंग और पाकिस्तान से होने वाली आतंकी साजिश को लेकर जम्मू कश्मीर के 7 जिलों में 8 आतंकी संगठनों के 15 ठिकानों पर छापेमारी की थी। जिन जगहों पर तलाशी ली गई, वे लश्कर-ए-तैयबा, जैश ए मोहम्मद, रेसिस्टेंस फ्रंट (TRF) सहित 8 आतंकी संगठनों से जुड़े हुए थे।
